*Navnet «Bergensfjord» er brukt på en rekke skip. Se flere betydninger*

Bergensfjord i opplag, Oslo havn 1938 Foto: Ukjent / Oslo Museum 
**DS «Bergensfjord»** ble overlevert til rederiet Den norske Amerikalinje A/S i september 1913. Skipet var bygd av Cammell Laird i Birkenhead i England. DS «Bergensfjord» var søsterskip til DS «Kristianiafjord».

Jomfruturen gikk fra Bergen 28. september 1913 til New York. *Bergensfjord* hadde en tonnasje på 10.699, og var utstyrt med *wireless* og elektrisk lys. Hun kunne medbringe 1.200 passasjerer – 100 på første klasse, 250 på annen, og 850 på tredje.

«Bergensfjord» og rederiets øvrige nye skip var banebrytende ved at de seilte direkte fra Norge til USA, uten anløp på det europeiske kontinent. Dette forkortet vesentlig reisetiden fra Norge til USA, fra opp til fire uker med anløp på kontinentet til kun én uke med Amerikalinjen. Bekvemmelighetene var også vesentlig bedre enn på de skipene som tidligere hadde vært tilgjengelige for emigranter.

I 1918 spilte «Bergensfjord» uforvarende en rolle da spanskesykens andre og mest dødelige bølge vendte tilbake til USA. Den 12. august 1918 innløp skipet på New Yorks havn i Brooklyn. Av de mange passasjerene var det 200 syke, fire passasjerer hadde allerede dødd under overfarten og var blitt begravd til sjøs. Alle de syke passasjerene,. og mange andre som var blitt utsatt for smitte, steg ned landgangen og spredte seg inn i storbyen. Frøken Olsen, en av passasjerene fra «Bergensfjord», var en av de første som døde i Amerika i denne andre bølgen av influensaen. Over en halv million amerikanere skulle etterhvert følge henne til gravene.

Skipet fikk omfattende skader etter at det oppstod en brann i motorrommet like etter avgang fra Kristiania lørdag 26. juli 1924. Brannen startet på fyrdørken og spredte seg til rom 3 hvor lasten bestod av papirruller og tremasseballer. Brannen ble ikke endelig slukket før søndag ettermiddag. Skipet ble reparert og var tilbake i trafikk i 26. september samme år.

DS «Bergensfjord» var troppetransportskip under andre verdenskrig og ble levert tilbake til rederiet i 1946. Hun ble umiddelbart solgt videre til Panama Lines til bruk i emigranttrafikk til Sør-Amerika. Navnet ble endret til DS «Argentina». I 1952 ble skipet solgt videre til Zim Lines. Det ble da omdøpt til DS «Jerusalem» og satt inn i rute mellom Israel og New York. I 1957 ble navnet endret til DS «Aliya». Skipet ble hugget opp i 1959.

Referanser
----------

1. 1 2  «S/S Bergensfjord, NAL – The Norwegian-America Line». *www.norwayheritage.com*. Besøkt 28. desember 2009.
2. ↑  «From soup on deck to luxury cruise». *Vest-Agder Fylkesmuseum*. Arkivert fra originalen 24. juli 2011. Besøkt 31. desember 2009.
3. ↑  The Great Courses Daily: *The 1918 Spanish Flu—How the Flu Came Back to America* Arkivert 23. januar 2022 hos Wayback Machine. fra Dr. Bruce Fleurys kurs «Mysteries of the Microscopic World», lest 14. april 2020.
4. 1 2  ««Bergensfjord» i brand ved Dyna fyr.». *Aftenposten*. 28. juli 1924. s. 1 og 2. «Branden, som begyndte ca. 20 minutter efter avgangen fra Kristiania lørdag middag, blev slukket igaar.»
5. ↑  «Det mest ildsikre skib i verden.». *Aftenposten*. 26. september 1924. s. 4 og 5. ««Bergensfjord» til New York idag»

Litteratur
----------

* Yngvar Holm: *Den store boken om amerikabåtene. Nasjonen maritime stolthet*. Edvard'en forlag Bergen 2004.
* «Norway Heritage -- Hands across the sea». Besøkt 11. november 2009.
* Geir Hestmark 2020: *Lykkeskipet Bergensfjord. Verdenskrig og etterkrigsår 1939-1959*. Oslo: Kagge Forlag AS.

Eksterne lenker
---------------

* (en) Bergensfjord (ship, 1913) – kategori av bilder, video eller lyd på Commons Rediger på Wikidata
* (no) DS «Bergensfjord» – Krigsseilerregisteret Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Krigsseilerregisteret
 |

Portal: Andre verdenskrig